Departementet for Fangst og Fiskeri

Box 269

3900 Nuuk

ATT: Nuka Møller Lund 20/12-22

**Vedr. Høringssvar - Isbjørnebekendtgørelsen**

I forhold til nærværende forslag til ‘Selvstyrets bekendtgørelse om fangst og beskyttelse af isbjørne’ hilser Visit Greenland muligheden for ‘betalingsturisme uden fangst’ velkommen.

Vi har følgende kommentarer til punkterne:

* § 4, Stk 3: “Det er endvidere tilladt at opsøge isbjørne, hvis dette sker i forbindelse med betalingsturisme uden fangst, men der skal holdes en afstand på minimum 200 meter til isbjørne”
* Den geografiske afgrænsning til Sydøstgrønland (som angivet i Bilag 1)
* § 14, Stk. 2. Fly, helikoptere og motordrevne køretøjer, inkl. snescootere og ATV’er, samt droner må ikke anvendes under betalingsturisme uden fangst

Det virker hensigtsmæssigt med en minimumsafstand på 200 meter. Derudover bør turisterne instrueres i ikke at råbe, gestikulere samt anden adfærd der vil forstyrre isbjørnene. Det vil før afgang være formålstjenligt med grundig briefing der instruerer turisterne i hensigtsmæssig opførsel.

Der kunne også være retningslinjer for hvordan skipper ansejler bjørnene den sidste distance hen til 200 meter grænsen, for at forstyrre så lidt som muligt, hvilket eksperterne i Grønlands Naturinstitut ville være de rette til at vejlede om.

Visit Greenland har ingen indsigelser imod den geografiske afgrænsning, da det antages at der ligger velunderbyggede analyser til grund for disse.

Visit Greenland støtter som udgangspunkt § 14, Stk. 2 hvis det af biologer anses som mest hensigtsmæssigt. Dog burde disse høres en ekstra gang om en minimumsafstand (f.eks. 200 m) for elekstriske droner på maksimalt 7 kg (dvs. ikke ‘stormodeller’ over 7 kg, ifølge [Luftfartslovens BL 9-4](https://selvbetjening.trafikstyrelsen.dk/civilluftfart/Dokumenter/Love%20og%20bestemmelser/Bestemmelser%20for%20Civil%20Luftfart%20(BL)/BL%2009-serien/9_4_ud3.pdf)) ville være acceptabelt, eftersom små droner er ret lydsvage. Muligheden for at filme bjørne fra luften ville helt klart løfte helhedoplevelsen for turisterne. Hvis biologerne vurderer at droner på maks. 7 kg og med en minimumsafstand på f.eks. 200 m ikke fører til forstyrrelse af bjørnene, vil det være et kæmpe plus for turisterne.

Med venlig hilsen

Visit Greenland, Mads Lumholt, administrationskonsulent